open-index/open-wikipedia-markdown huggingface dataset:
Hersey Hawkins

**Hersey R. Hawkins Jr.** (s. 29. syyskuuta 1966 Chicago, Illinois) on yhdysvaltalainen koripalloilija. Hän pelasi heittävänä takamiehenä NBA:ssa 13 kautta ja saavutti olympialaisissa pronssia.

Los Angeles Clippers varasi Hawkinsin NBA:han kuudennella varausvuorolla  mutta myi hänet saman tien Philadelphia 76ersille.

Hawkins edusti NBA:ssa Philadelphia 76ersin lisäksi Charlotte Hornetsia, Seattle SuperSonicsia ja Chicago Bullsia sekä viimeisellä kaudellaan 2000–2001 uudelleen Charlotte Hornetsia. Hän pelasi NBA:ssa kaikkiaan 983 runkosarjaottelua ja kahdeksana kautena yhteensä 74 pudotuspeliä. Runkosarjassa hän teki ottelua kohden 14,7 pistettä, otti 3,6 levypalloa ja antoi 2,9 koriin johtanutta syöttöä. Pudotuspeleissä hänen tilastolukemansa olivat 14,1 pistettä, 3,9 levypalloa ja 2,6 syöttöä.

Hawkins saavutti olympiapronssia Soulin kisoissa 1988 joukkueen hävittyä välierissä Neuvostoliitolle. Hawkins pelasi turnauksessa vain neljä alkulohko-ottelua, joista Espanjaa ja Kanadaa vastaan hän teki 13 pistettä.

## Lähteet
Jeff Grayer

**Jeffrey "Jeff" Grayer** (s. 17. joulukuuta 1965 Flint, Michigan) on yhdysvaltalainen koripalloilija. Hän pelasi pienenä laitahyökkääjänä ja heittävänä takamiehenä NBA:ssa yhdeksän kautta ja saavutti olympialaisissa pronssia.

Milwaukee Bucks varasi Grayerin NBA:han 13. varausvuorolla .

Grayer edusti NBA:ssa Milwaukee Bucksin lisäksi Golden State Warriorsia, Philadelphia 76ersia, Sacramento Kingsia, Charlotte Hornetsia sekä viimeisen kautensa 1997–1998 lopulla uudelleen Golden State Warriorsia. Hän pelasi NBA:ssa kaikkiaan 438 runkosarjaottelua ja kolmena kautena yhteensä kymmenen pudotuspeliä. Runkosarjassa hän teki ottelua kohden 7,4 pistettä, otti 3,0 levypalloa ja antoi 1,4 koriin johtanutta syöttöä. Pudotuspeleissä hänen tilastolukemansa olivat 3,9 pistettä, 1,4 levypalloa ja 0,8 syöttöä.

Grayer saavutti olympiapronssia Soulin kisoissa 1988 joukkueen hävittyä välierissä Neuvostoliitolle. Hän pelasi turnauksessa joukkueensa kaikki kahdeksan ottelua, ja alkulohko-ottelussa Kiinaa vastaan hän teki 12 pistettä ja otti kahdeksan levypalloa.

## Lähteet
Katō (Hyōgo)

**Katō** () on Japanin kaupunki Honshūn saarella Kansain alueella Hyōgon prefektuurissa. Se sijaitsee sisämaassa prefektuurin eteläosassa. Pohjoisessa ja idässä kaupungin alue ulottuu Chūgokuvuorille, länsiosien alluviaalitasangon läpi virtaa Kakojoki. Katōssa on 40&nbsp;348 asukasta (tammikuussa 2020) ja sen pinta-ala on 157,55 neliökilometriä.

Katō on kaupunkina suhteellisen nuori: se perustettiin vuonna 2006 liittämällä yhteen kolme entisen Katōn piirikunnan maaseutukaupunkia, Takino, Tōjō ja Yashiro. Kaupungin ydinaluetta on Yashiro, joka kehittyi historiallisesti jo 700-luvun alussa perustetun Sahon pyhäkön portineduskaupunkina. Edo-kaudella se oli paikallinen hallinnollinen ja taloudellinen keskus. 1500-luvun lopulta lähtien Kakojoen vesiliikenne muodosti tärkeän kauppareitin, jota pitkin kuljetettiin tavaraa rannikon Takasagoon. Nykyisin merkittäviä elinkeinoja ovat esimerkiksi riisin, viinirypäleiden, mansikoiden ja kastanjoiden viljely. Kaupunkiin on sijoittunut myös elektroniikka- ja elintarviketeollisuutta sekä kalastuskoukkujen ja *[[koinobori]]*-tuulipussien valmistusta. Sen itäosien kukkulaisille alueille on rakennettu useita golfkenttiä. Kaupungissa toimii Hyōgon kasvatustieteellinen yliopisto.

Katōn rakennettuun kulttuuriperintöön kuuluvat Sahon pyhäkön lisäksi muun muassa vanha Chōkō-jin temppeli, jonka päähalli on yksi Japanin kansallisaarteista, Kannōn välikohtauksen ja Ōnin-sodan näyttämönä toiminut Kōmyō-ji sekä Kiyomizu-dera, yksi Saigokun pyhiinvaellusreitin temppeleistä. Sumiyoshin pyhäkön päähalli on valittu tärkeäksi kulttuuriomaisuudeksi, ja pyhäkkö on säilyttänyt keskiaikaisen *[[dengaku]]*-juhlaperinteen. Eräs luonnonnähtävyys on Tōjōjärvi retkeilyalueineen kaupungin itäosassa. Katōta palvelee JR Nishi-Nihonin Kakogawa-linja.

## Kuvia

Tiedosto:140412 Kiyomizu-dera Kato Hyogo pref Japan01s3.jpg|Kiyomizu-dera
Tiedosto:佛教之王堂 落慶法要お練（山門）.jpg|Bukkyō no Ōdō
Tiedosto:2016-11-25 Yashiro forest park,やしろの森公園 母屋DSCF5976.jpg|Yashiron metsäpuistoa
Tiedosto:Taki station Ju10 14.JPG|Takin rautatieasema
Tiedosto:Kato city center area Aerial photograph.1985.jpg|Katōn aluetta vuoden 1985 ilmakuvassa


## Lähteet

## Aiheesta muualla

* Kaupungin internetsivut
Willie Anderson (koripalloilija)

**Willie Lloyd Anderson Jr.** (s. 8. tammikuuta 1967 Greenville, Etelä-Carolina) on yhdysvaltalainen koripalloilija. Hän pelasi pienenä laitahyökkääjänä ja heittävänä takamiehenä NBA:ssa yhdeksän kautta ja saavutti olympialaisissa pronssia.

San Antonio Spurs varasi Grayerin NBA:han kymmenennellä varausvuorolla .

## Lähteet
Pinarayi Vijayan

**Pinarayi Vijayan** (s. 24. toukokuuta 1945) on intialainen poliitikko, joka on toiminut Keralan pääministerinä vuodesta 2016 alkaen. Hän edustaa Intian marxilaista kommunistipuoluetta.

Vijayan aloitti poliittisen uransa osallistumalla opiskelijapolitiikkaan kommunistisen Kerala Students’ Federation -opiskelijajärjestön riveistä. Vuonna 1964 hänet nimitettiin opiskelijajärjestön Kannurin piirikunnasta vastaavaksi pääsihteeriksi. Lainsäätäjäksi Keralan osavaltioparlamenttiin hänet valittiin ensimmäisen kerran vuonna 1970. Hänet pidätettiin Indira Gandhin julistaman kansallisen hätätilan (1975–1977) aikana, jolloin hän oli vankilassa 18 kuukautta. Vuonna 1996 hän aloitti E. K. Nayanarin osavaltiohallituksen sähköministerinä. Kaksi vuotta myöhemmin hänet valittiin johtamaan puolueensa Keralan osastoa, entisen Keralan osavaltiosihteeri Chadayan Govindan kuoltua. Keralan sähköministerinä Vijayan muistetaan siitä, että hän onnistui, kaksi vuotta kestäneellä kaudellaan, ratkaisemaan yhden pahimmista osavaltiota koetelleista sähkökatkoksista. 

Vijayan nimitettiin puolueensa politbyroon jäseneksi vuonna 2002. Hänet äänestettiin toistuvasti jatkamaan puolueensa Keralan osavaltiosihteerinä, kunnes hän antoi vuonna 2015 Kodiyeri Balakrishnan ottaa paikkansa. Vuonna 2016 marxilainen kommunistipuolue voitti Keralan osavaltiovaalit saaden 91 paikkaa 140-paikkaisessa osavaltioparlamentissa. Puolue valitsi Vijayanista seuraavan pääministerin vaikka entinen osavaltiopääministeri V. S. Achuthanandan oli näkyvämmässä asemassa puolueen vaalikampanjassa.

## Lähteet

## Aiheesta muualla
Hyundai Xcent

**Hyundai Xcent** on Hyundain vuosina 2014–2020 valmistama pieni sedan-korinen automalli, joka perustuu tekniikaltaan toisen sukupolven Hyundai i10:een. Meksikossa sitä myytiin nimellä **Hyundai Grand i10 Sedan**. Mallin seuraajaksi tuli Hyundai Aura.

Keväällä 2017 uudistettiin auton keulan ilmettä sekä takavaloja. 

## Lähteet

## Aiheesta muualla
Pyhän Scholastican päivän mellakka

**Pyhän Scholastican päivän mellakka** oli Englannin Oxfordissa pyhän Scholastican muistopäivänä 10. helmikuuta 1355 puhjennut mellakka. Se sai alkunsa, kun Swindlestock Tavernin asiakkaana olleet Oxfordin yliopiston opiskelijat valittivat tavernan pitäjälle heille tarjoillun viinin laadusta. Opiskelijat alkoivat riidellä hänen kanssaan, ja tilanne kehittyi käsirysyksi, johon liittyi tavernan asiakkaita sekä opiskelijoiden että tavernan pitäjän puolelle. Tappelun kasvaessa kaupunkilaiset soittivat kirkonkelloja kutsuakseen paikalle lisäjoukkoja, ja opiskelijat kutsuivat vastaavasti omiaan paikalle yliopiston kirkon kelloilla. Yhteenotto kasvoi pian mellakaksi, jossa yliopistolaiset ja kaupunkilaiset tappelivat keskenään, osa jousin ja nuolin aseistautuneina.

Mellakointi jatkui seuraavanakin päivänä. Kaupunginkirjojen mukaan opiskelijat tukkivat kaupungin portit ja riehuivat polttaen taloja, kun taas yliopiston tietojen mukaan 80 kaupunkilaisen joukko hyökkäsi provosoimatta opiskelijoiden kimppuun. Iltapäivästä kaupunkiin saapui lähiseuduilta koottu 2&nbsp;000 miehen joukko auttamaan kaupunkilaisia. Seuraavien 36 tunnin aikana kaupunkilaiset hyökkäsivät noin 20 yliopiston rakennukseen tappaen opiskelijoita. Mellakat loppuivat lopulta kolmantena päivänä, 12. helmikuuta. Niissä kuoli 63 opiskelijaa ja noin 30 kaupunkilaista.

Pyhän Scholastican päivän mellakka oli huipentuma yliopiston ja kaupunkilaisten väliselle jännitteelle, joka oli saanut alkunsa ilmeisesti vuonna 1209, kun kaksi tiettävästi syytöntä opiskelijaa oli lynkattu murhasta. Kaupungin tästä saamien rangaistusten myötä yliopisto oli monin tavoin itse kaupunkia paremmassa asemassa, mikä aiheutti närää kaupunkilaisten keskuudessa. Mellakoiden jälkeen yliopistolle myönnettiin taas lisää etuuksia. Lisäksi määrättiin, että 63 kaupunkilaisen, mukaan lukien pormestari, tulee joka vuosi osallistua pyhän Scholastican päivän jumalanpalvelukseen yliopistolla ja maksaa sakkoa pennin kukin. Tapa jatkui vuoteen 1825 saakka. Vihanpito kaupunkilaisten ja yliopiston välillä jatkui 1900-luvulle asti johtaen yhteenottoihin, jotka vaativat pahimmillaan armeijan väliintuloa.

## Lähteet
Mazda CX-3

**Mazda CX-3** on Mazdan vuodesta 2014 lähtien valmistama pieni crossover-tyyppinen automalli, joka perustuu tekniikaltaan Mazda2:een. Se esiteltiin Los Angelesin autonäyttelyssä marraskuussa 2014. CX-3 sijoittuu mallistossa suuremman CX-30:n alapuolelle.

Vuoden 2015 Euro NCAP -kolaritestistä CX-3 sai tulokseksi neljä tähteä viidestä.

Vuonna 2018 etupuskuria ja LED-takavaloja muotoiltiin uudelleen. 

## Lähteet

## Aiheesta muualla
Ferrari Roma

**Ferrari Roma** on Ferrarin vuodesta 2019 lähtien valmistama kaksiovinen coupé-korinen urheiluautomalli. Se on nimetty Italian pääkaupungin Rooman mukaan. Muotoiluun on haettu vaikutteita 1960-luvun Ferrari-malleista. 

Auton voimanlähteenä on kaksoisturboahdettu 3,9-litrainen V8-bensiinimoottori teholtaan 611 hevosvoimaa. Voimansiirtona on kahdeksanportainen kaksoiskytkinvaihteisto ja takaveto.

## Lähteet

## Aiheesta muualla
Porsche Taycan

**Porsche Taycan** on Porschen vuodesta 2019 lähtien valmistama edustusluokan neliovinen sedan-korinen sähköautomalli. Samaan tekniikkaan perustuu hieman myöhemmin esitelty Audi e-tron GT. Nimi ”Taycan” tulee turkin kielestä ja tarkoittaa ”vilkasta nuorta hevosta”, jolla viitataan Porschen logossa esiintyvään Stuttgartin vaakunaan, jossa on kuvattuna takajaloilleen nouseva hevonen.

Vuoden 2019 Euro NCAP -kolaritestistä Taycan sai tulokseksi täydet viisi tähteä.

Taycan esiteltiin Frankfurtin autonäyttelyssä syyskuussa 2019. Mallin konseptiversio Mission E oli ollut esillä samassa näyttelyssä vuonna 2015. Tuotantomallissa pyrittiin säilyttämään suurin osa konseptiauton muotoiluelementeistä. Autossa on kuitenkin B-pilari ja normaalit ovet, kun taas konseptiautossa oli kaappariovet eikä lainkaan B-pilaria.

Taycan perustuu Porschen varta vasten sähköautomalleja varten kehittämälle J1-pohjalevylle. Autossa on kaksi sähkömoottoria, yksi kummallakin akselilla. Etumoottorilla on aina kiinteä välityssuhde, kun taas takamoottorin vaihteistolla on kaksi nopeutta eri ajotilanteita varten. Ensimmäisenä esiteltiin suorituskykyisimmät Turbo- ja Turbo S -malliversiot. Sähkömoottorissa ei luonnollisesti voi olla turboahdinta, mutta Porsche nimesi mallit noudattaen samaa tapaa kuin polttomoottorimalleissaan. Turbon hetkellinen huipputeho on 671 hevosvoimaa ja Turbo S:n 750 hevosvoimaa. Normaalikäytössä kummankin mallin moottorien teho on kuitenkin 617 hevosvoimaa. Hieman myöhemmin esiteltiin perusmalli 4S, joka on saatavana kahdella eri kokoisella akulla. Performance Battery -versiossa tehoa on 530 hevosvoimaa, Performance Battery Plussassa 571 hevosvoimaa. Jälkimmäisessä versiossa on Taycan-malliston pisin toimintamatka, 463 kilometriä.

Maaliskuussa 2021 Porsche esitteli farmarimalli Taycan Cross Turismon. Autossa on vakiona Gravel Mode -ajotila, joka helpottaa ajamista epätasaisella tiellä. Lisävarusteena saa Off-Road-paketin, joka nostaa auton maavaraa 30 millimetrillä. 

2022 tammikuussa Porsche julkaisi Taycan Sport Turismon, joka on suunnattu niille, jotka haluavat Cross Turismon käytännöllisyyden tavallisen Taycanin urheilullisuuden kera. Kaikki Sport Turismon variantit tulivat Suomeen maaliskuun puolivälissä 2022. Variantit ovat samat kuin Cross Turismossa ja perus Taycanissa.  

## Lähteet

## Aiheesta muualla
Toyota Prius C

**Toyota Prius C** on Toyotan vuosina 2011–2021 valmistama pieni hybridiautomalli, joka perustuu samalle pohjalevylle kuin esimerkiksi Toyota Yaris. Japanissa mallia myytiin nimellä **Toyota Aqua**. Euroopan markkinoille autoa ei tuotu lainkaan, sillä Toyotalla oli eurooppalaisessa mallistossaan Yariksen hybridiversio.

Malli esiteltiin Aqua-nimisenä Tokion autonäyttelyssä marraskuussa 2011. Autossa on nelisylinterinen 1,5-litrainen (74&nbsp;hv) bensiinimoottori sekä 61-hevosvoimainen sähkömoottori, joiden yhteisteho on 100 hevosvoimaa. Voimansiirtona on portaaton CVT-automaattivaihteisto ja etuveto.

Los Angelesin autonäyttelyssä marraskuussa 2014 esiteltiin kasvojenkohotuksen kokenut Prius C. Uudistuksia tehtiin etusäleikköön sekä ajo- ja takavaloihin.

Toinen kasvojenkohotus tuli vuonna 2017, jolloin malliin tehtiin muutoksia etupuskuriin, ajo- ja takavaloihin, etusäleikköön sekä konepeltiin. Autosta esiteltiin samalla myös crossover-versio, jossa on koria suojaavia mustia muoviosia, kattokaiteet ja perusmallista eroavia ulkonäöllisiä yksityiskohtia.
 

## Lähteet

## Aiheesta muualla
BMW X4 (F26)

**BMW F26** on BMW X4:n ensimmäisen sukupolven malli, jota valmistettiin vuosina 2014–2018. Sen seuraajaksi tuli BMW G02.

## BMW X4 (F26) 2014–2018
BMW F26 esiteltiin New Yorkin autonäyttelyssä huhtikuussa 2014. Se perustuu X3 (F25) -malliin, mutta on muotoiltu coupémaisemmaksi. X3:een verrattuna X4 on 36 millimetriä matalampi ja 14 millimetriä pidempi.

## Lähteet

## Aiheesta muualla
BMW X4 (G02)

**BMW G02** on BMW X4:n toisen sukupolven malli, jota on valmistettu vuodesta 2018 lähtien. Se korvasi edeltäneen F26-mallin.

## BMW X4 (G02) 2018–
BMW G02 esiteltiin Geneven autonäyttelyssä maaliskuussa 2018. Edeltäjäänsä verrattuna se kasvoi kokonaispituudeltaan 81 millimetriä, mutta on hieman aiempaa matalampi.

Vuoden 2017 Euro NCAP -kolaritestistä G02 sai tulokseksi täydet viisi tähteä.

Vuonna 2019 esiteltiin malliston huipulle X4 M, jossa on kaksoisturboahdettu 3,0-litrainen moottori teholtaan 480 hevosvoimaa. Competition-versiossa teho on nostettu 510 hevosvoimaan. 

## Lähteet

## Aiheesta muualla
BMW X5 (F15)

**BMW F15** on BMW X5:n kolmannen sukupolven malli, jota valmistettiin vuosina 2013–2018. Se korvasi edeltäneen E70-mallin ja seuraajaksi tuli G05. Malliin perustuu myös coupémaisempi X6 (F16).

## BMW X5 (F15) 2013–2018
BMW F15 esiteltiin Frankfurtin autonäyttelyssä syyskuussa 2013. Edeltäjäänsä verrattuna se on 32 millimetriä pidempi, viisi millimetriä leveämpi ja 14 millimetriä korkeampi. Se perustuu kuitenkin edelleen samalle pohjalevylle, mistä syystä akseliväli pysyi ennallaan.

Urheilullinen X5 M esiteltiin Los Angelesin autonäyttelyssä marraskuussa 2014 yhdessä sisarmallinsa X6 M:n kanssa. 

## Lähteet

## Aiheesta muualla
Volkswagen Atlas Cross Sport

**Volkswagen Atlas Cross Sport** on Volkswagenin vuodesta 2019 lähtien valmistama crossover-tyyppinen automalli, joka on lyhyempi ja viistoperäisempi versio Volkswagen Atlaksesta. Mallin nimenä on **Volkswagen Teramont X** niillä markkina-alueilla, joilla Atlasta myydään Volkswagen Teramont -nimisenä. 

Teramont X esiteltiin Shanghain autonäyttelyssä huhtikuussa 2019.

## Lähteet

## Aiheesta muualla
Mazda BT-50

**Mazda BT-50** on Mazdan vuodesta 2006 lähtien valmistama lava-automalli, joka korvasi Mazda B-sarjan. Se jakaa suuren osan tekniikastaan Ford Rangerin kanssa.

## Mazda BT-50 J97M (2006–2011)

Ensimmäisen sukupolven BT-50 esiteltiin Bangkokin autonäyttelyssä maaliskuussa 2006. Sen tekniikkaan perustuu toisen sukupolven Ford Ranger. 

## Mazda BT-50 UP/UR (2010–)

Toisen sukupolven BT-50 esiteltiin Sydneyn autonäyttelyssä lokakuussa 2010. Tällä kertaa se perustuu alustaltaan ja tekniikaltaan kolmannen sukupolven Ford Rangeriin, joka on Fordin australialaisen suunnitteluosaston kehittämä.

Vuonna 2015 malli koki pienen uudistuksen, jonka yhteydessä sen koritunnukseksi vaihtui UR.

Toinen, perusteellisempi facelift tuli vuonna 2018 lähinnä auton keulaosaan.
 

## Lähteet

## Aiheesta muualla
BMW X5 (G05)

**BMW G05** on BMW X5:n neljännen sukupolven malli, jota on valmistettu vuodesta 2018 lähtien. Se korvasi edeltäneen F15-mallin. Malliin perustuu myös coupémaisempi X6 (G06).

## BMW X5 (G05) 2018–
BMW G05 esiteltiin Pariisin autonäyttelyssä lokakuussa 2018. Se perustuu valmistajan modulaariselle CLAR-pohjalevylle. Edeltäjäänsä verrattuna auto kasvoi 36 millimetriä kokonaispituudeltaan, 42 millimetriä akseliväliltään, 66 millimetriä leveydeltään ja 19 millimetriä korkeudeltaan.

Vuoden 2018 Euro NCAP -kolaritestistä G05 sai tulokseksi täydet viisi tähteä.

Urheilullinen X5 M esiteltiin Los Angelesin autonäyttelyssä marraskuussa 2019 yhdessä sisarmallinsa X6 M:n kanssa. Auton moottorina on kaksoisturboahdettu 4,4-litrainen V8 teholtaan 600 hevosvoimaa. Competition-versiossa teho on nostettu 625 hevosvoimaan. 

## Lähteet

## Aiheesta muualla
BMW X6 (E71)

**BMW E71** on BMW X6:n ensimmäisen sukupolven malli, jota valmistettiin vuosina 2007–2014. Sen seuraajaksi tuli BMW F16.

## BMW X6 (E71) 2007–2014
BMW E71 esiteltiin lähes tuotantovalmiina konseptiautona Frankfurtin autonäyttelyssä syyskuussa 2007. Tuotantoversion ensiesittely oli Detroitin autonäyttelyssä seuraavan vuoden tammikuussa.

Urheilullinen X6 M esiteltiin New Yorkin autonäyttelyssä huhtikuussa 2009 yhdessä sisarmallinsa X5 M:n kanssa. Moottorina on kaksoisturboahdettu 4,4-litrainen V8 teholtaan 555 hevosvoimaa.

Geneven autonäyttelyssä maaliskuussa 2012 esiteltiin kasvojenkohotuksen kokenut malli, johon oli tehty uudistuksia muun muassa etusäleikköön. Sumuvalot nousivat myös aiempaa ylemmäksi.
 

## Lähteet

## Aiheesta muualla
Hyundai Ioniq

**Hyundai Ioniq** on Hyundain vuosina 2016–2022 valmistama keskiluokan hybridi- ja sähköautomalli. Se jakaa perusrakenteensa Hyundai Nexon ja Kia Niron kanssa.

Vuoden 2016 Euro NCAP -kolaritestistä Ioniq sai tulokseksi täydet viisi tähteä.

Ioniq esiteltiin Etelä-Koreassa tammikuussa 2016. Se oli maailman ensimmäinen automalli, joka oli saatavana sekä tavallisena että ladattavana hybridinä kuin myös täyssähköisenä versiona. Euroopassa mallin ensiesittely oli Geneven autonäyttelyssä saman vuoden maaliskuussa, Pohjois-Amerikassa puolestaan myöhemmin samassa kuussa järjestetyssä New Yorkin autonäyttelyssä.

Hybridimallissa on nelisylinterinen 1,6-litrainen (104&nbsp;hv) bensiinimoottori sekä 43-hevosvoimainen sähkömoottori, joiden yhteisteho on 139 hevosvoimaa. Akku on 1,6-kilowattituntinen. Voimansiirtona on kuusiportainen kaksoiskytkinvaihteisto ja etuveto. Ladattavassa hybridimallissa on tehokkaampi 60-hevosvoimainen sähkömoottori ja suurempi 8,9 kilowattitunnin akku. Täyssähköisessä mallissa sähkömoottorin teho on 120 hevosvoimaa ja akku on 28-kilowattituntinen.

Vuonna 2019 Ioniqiin tehtiin uudistuksia muun muassa puskureihin sekä etu- ja takavaloihin ja kojetauluun. Sähköversiossa moottorin teho nousi 134 hevosvoimaan ja akku kasvoi 38,3-kilowattituntiseksi. 

## Lähteet

## Aiheesta muualla
BMW X6 (F16)

**BMW F16** on BMW X6:n toisen sukupolven malli, jota valmistettiin vuosina 2014–2019. Se korvasi edeltäneen E71-mallin ja seuraajaksi tuli G06.

## BMW X6 (F16) 2014–2019
BMW F16 esiteltiin Pariisin autonäyttelyssä lokakuussa 2014. Se perustuu samalle pohjalevylle kuin edeltäjänsä, mistä syystä akseliväli pysyi ennallaan.

Urheilullinen X6 M esiteltiin Los Angelesin autonäyttelyssä marraskuussa 2014 yhdessä sisarmallinsa X5 M:n kanssa. 

## Lähteet

## Aiheesta muualla
Audi A6 (C8)

**Audi A6 C8** (Typ 4K) on Audi A6:n viidennen sukupolven malli, jota on valmistettu vuodesta 2018 lähtien. Se korvasi edeltäneen C7-mallin. 

## Audi A6 C8 (2018–)
Viidennen sukupolven A6 esiteltiin Geneven autonäyttelyssä maaliskuussa 2018. Se perustuu samalle modulaariselle MLB-pohjalevylle kuin esimerkiksi pienempi Audi A4 ja suurempi A8.

Vuoden 2018 Euro NCAP -kolaritestistä A6 C8 sai tulokseksi täydet viisi tähteä.

Kesällä 2019 esiteltiin A6 Allroad, joka on maastokelpoisempi versio Avant-farmarimallista. Sen maavara on 45 millimetriä perusmallia korkeampi ajokorkeuden ollessa korkeimmillaan. 

## Lähteet

## Aiheesta muualla
Audi A8 (D4)

**Audi A8 D4** (Typ 4H) on Audi A8:n kolmannen sukupolven malli, jota valmistettiin vuosina 2009–2017. Se korvasi edeltäneen D3-mallin ja seuraajaksi tuli D5.

## Audi A8 D4 (2009–2017)
Kolmannen sukupolven A8 esiteltiin Miamissa marraskuussa 2009. Se perustuu samalle modulaariselle MLB-pohjalevylle kuin esimerkiksi pienemmät Audi A4 ja A6.

Pidennetty A8L esiteltiin Pekingin autonäyttelyssä huhtikuussa 2010. Normaaliin A8-malliin verrattuna se on 130 millimetriä pidempi sekä kokonaispituudeltaan että akseliväliltään.

Frankfurtin autonäyttelyssä syyskuussa 2013 esiteltiin kasvojenkohotuksen kokenut malli, johon tehtiin uudistuksia muun muassa puskureihin ja etusäleikköön. Se sai myös uudet LED-matriisivalot. 

## Lähteet

## Aiheesta muualla
BMW X6 (G06)

**BMW G06** on BMW X6:n kolmannen sukupolven malli, jota on valmistettu vuodesta 2019 lähtien. Se korvasi edeltäneen F16-mallin.

## BMW X6 (G06) 2019–
BMW G06 esiteltiin Frankfurtin autonäyttelyssä syyskuussa 2019. Edeltäjäänsä verrattuna se kasvoi 26 millimetriä pituutta ja 15 millimetriä leveyttä, mutta on kuusi millimetriä aiempaa matalampi. Auto perustuu samalle modulaariselle CLAR-pohjalevylle kuin useimmat valmistajan mallit.

Urheilullinen X6 M esiteltiin Los Angelesin autonäyttelyssä marraskuussa 2019 yhdessä sisarmallinsa X5 M:n kanssa. Auton moottorina on kaksoisturboahdettu 4,4-litrainen V8 teholtaan 600 hevosvoimaa. Competition-versiossa teho on nostettu 625 hevosvoimaan. 

 

## Lähteet

## Aiheesta muualla
Audi A6 (C7)

**Audi A6 C7** (Typ 4G) on Audi A6:n neljännen sukupolven malli, jota valmistettiin vuosina 2011–2018. Se korvasi edeltäneen C6-mallin ja seuraajaksi tuli C8. 

## Audi A6 C7 (2011–2018)
Neljännen sukupolven A6 esiteltiin Detroitin autonäyttelyssä tammikuussa 2011. Se perustuu samalle modulaariselle MLB-pohjalevylle kuin esimerkiksi pienempi Audi A4 ja suurempi A8.

Vuoden 2011 Euro NCAP -kolaritestistä A6 C7 sai tulokseksi täydet viisi tähteä.

Geneven autonäyttelyssä maaliskuussa 2012 esiteltiin A6 Allroad, joka on maastokelpoisempi versio Avant-farmarimallista.

Pariisin autonäyttelyssä lokakuussa 2014 esiteltiin kasvojenkohotuksen kokenut malli, johon oli tehty uudistuksia muun muassa etusäleikköön, puskureihin sekä takavaloihin. 

## Lähteet

## Aiheesta muualla
Audi A8 (D5)

**Audi A8 D5** (Typ 4N) on Audi A8:n neljännen sukupolven malli, jota on valmistettu vuodesta 2017 lähtien. Se korvasi edeltäneen D4-mallin.

## Audi A8 D5 (2017–)
Neljännen sukupolven A8 esiteltiin Barcelonassa heinäkuussa 2017, myöhemmin suurelle yleisölle syyskuussa järjestetyssä Frankfurtin autonäyttelyssä. Se perustuu samalle modulaariselle MLB-pohjalevylle kuin esimerkiksi pienemmät Audi A4 ja A6. Pidennetty A8L on normaaliin A8-malliin verrattuna 130 millimetriä pidempi sekä kokonaispituudeltaan että akseliväliltään.
Marraskuussa 2021 esiteltiin kasvojenkohotuksen kokenut A8, johon tehtiin pieniä muutoksia sekä keula- että peräosaan. Uusi ajovalojärjestelmä koostuu 1,3 miljoonasta valopikselistä, jonka ansiosta valo voidaan esimerkiksi ohjata valaisemaan tien eri alueita. Uudet takavalot on toteutettu OLED-tekniikalla. Täysin uutena malliversiona esiteltiin ainoastaan Kiinan markkinoilla myytävä A8L Horch, joka on vielä 13 senttimetriä normaalia A8L-mallia pidempi. Horchin on tarkoitus kilpailla samoista markkinoista Mercedes-Maybach-mallien kanssa.

## Lähteet

## Aiheesta muualla
Mercedes-Benz GLA-sarja (H247)

**Mercedes-Benz H247** on Mercedes-Benz GLA-sarjan toisen sukupolven malli, jota on valmistettu vuodesta 2019 lähtien. Se korvasi edeltäneen X156-mallin.

Mercedes-Benz H247 esiteltiin joulukuussa 2019. Se perustuu samalle pohjalevylle kuin esimerkiksi A-sarja (W177). Malli on edeltäjäänsä yli 10 senttimetriä korkeampi, mutta 1,5 senttimetriä aiempaa lyhyempi.

## Lähteet

## Aiheesta muualla
Turkkilaisten maiden neuvosto

**Turkkilaisten maiden neuvosto** eli **Turkkilaisia kieliä puhuvien maiden yhteistyöneuvosto** on hallitustenvälinen järjestö, johon kuuluu turkkilaisia kieliä puhuvia maita. Neuvoston perustivat Azerbaidžan, Kazakstan, Kirgisia ja Turkki Nahitševanissa 3. lokakuuta 2009. Sen nykyiset jäsenmaat ovat Azerbaidžan, Kazakstan, Kirgisia, Turkki ja Uzbekistan, joiden lisäksi Unkari on neuvoston tarkkailijajäsen. Neuvoston sihteeristö sijaitsee Istanbulissa.

Vuonna 2024 neuvosto teki päätöksen yhteisen kirjaimiston käyttöönotosta. Kirjaimisto perustuu latinalaisiin aakkosiin ja siinä on 34 kirjainta.

## Pääsihteerit

Turkkilaisten maiden neuvoston pääsihteereinä ovat toimineet:

* Halil Akıncı, Turkki, 2010–2014
* Ramil Hasanov, Azerbaidžan, 2014–2018
* Bagdat Ämirejev, Kazakstan, 2018–2022
* Kubanytšbek Ömüralijev, Kirgisia, 2022–

## Lähteet

## Aiheesta muualla
Joachim Zitting

**Joachim (Joakim) Zitting** (11. kesäkuuta 1806 Hankasalmi – 5. kesäkuuta 1876 Kuopio) oli suomalainen opettaja ja sanomalehden toimittaja.

Zittingin vanhemmat olivat Karttulan kappalainen Petter Joakim Zitting ja tämän ensimmäinen vaimo Brita Lagus. Hän opiskeli Kuopion triviaalikoulussa ja Porvoon lukiossa ja valmistui ylioppilaaksi Turussa vuonna 1826. Zitting opiskeli teologiaa Helsingin yliopistossa ja oli Savokarjalaisen osakunnan perustajajäsen. Hän valmistui filosofian kandidaatiksi ja maisteriksi vuonna 1840 ja hänet vihittiin papiksi Kuopiossa vuonna 1852.

Zitting työskenteli opettajana Porvoon pedagogiossa, Loviisan triviaalikoulussa ja Porvoon yläalkeiskoulussa ja sai vakinaisen viran jälkimmäisestä vuonna 1842. Vuosina 1844–1872 hän oli Kuopion lukion kreikkalaisen kirjallisuuden lehtori. Zitting toimi Kuopion tuomiokapitulin jäsenenä vuodesta 1851 ja sai rovastin arvon vuonna 1864. Hän työskenteli *[[Maamiehen Ystävä]]n* toimittajana vuosina 1844–1850 ja 1852–1853.

Kihlakunnantuomari ja senaattori August Johannes Zitting oli Joachim Zittingin poika.

## Lähteet
Charles Smith

**Charles Smith** -nimisiä henkilöitä ovat:

* Charles Aubrey Smith (1863–1948), brittiläinen näyttelijä ja kriketinpelaaja
* Charles D. Smith (s. 1965), yhdysvaltalainen koripalloilija
* Charles E. Smith (s. 1967), yhdysvaltalainen koripalloilija
* Charles Kingsford Smith (1897–1935), australialainen ilmailualan pioneeri
* Charles Martin Smith (s. 1953), yhdysvaltalainen näyttelijä ja ohjaaja
Friedrich von Bodenstedt

**Friedrich Martin von Bodenstedt** (1819−1892) oli saksalainen runoilija, professori ja teatterinjohtaja.

Bodenstedt vietti vuodet 1841−1847 Venäjällä, Kaukasiassa ja Armeniassa ja oli sen jälkeen vuodesta 1854 professorina Münchenin yliopistossa, ensin slaavilaisten kielten, sitten 1858 muinaisenglantilaisen kirjallisuuden professorina. Vuosina 1866−1869 hän oli Meiningenin hoviteatterin johtajana. Hänen kirjavaan eikä kovin omaperäiseen tuotantoonsa sisältyy draamoja, kertomuksia, runoja, kertovaisia runoelmia, kirjallisuushistoriallisia esityksiä, matkakertomuksia, runsaasti käännöksiä venäläisestä ja Shakespearen aikaisesta englantilaisesta kirjallisuudesta. Aikanaan sai suurta suosiota Mirzə Şəfi Vazehin runojen julkaisu kokoelmana *Lieder des Mirza Schaffy* (1851). Venäjän ja Kaukasian oloista hän julkaisi useita teoksia, esimerkiksi *Russische Fragmente* (kaksi osaa, 1862).

## Lähteet

## Aiheesta muualla
Osip Bodjanski

**Osip Maksimovitš Bodjanski** (; 1808−1877) oli ukrainalaissyntyinen historian ja kirjallisuuden tutkija. Oltuaan pitkällä opintomatkalla slaavilaisissa maissa hän tuli 1842 slaavilaisten kansojen historian ja slaavilaisten kielten professoriksi Moskovan yliopistoon. Moskovan kirjallisuus- ja muinaismuistoseuran sihteerinä hän julkaisi sen vuosikirjassa *Tštenija* lukuisia Venäjän ja muiden slaavilaisten maiden historialle tärkeitä asiakirjoja ja tutkimuksia. Kun hän näiden joukossa julkaisi myöskin englantilaisen Giles Fletcherin 1500-luvulla tekemän kuvauksen matkastaan Moskovan valtakuntaan, hänet erotettiin 1848 hallinnollista tietä mainitun seuran sihteerin toimesta ja hänelle tarjottiin professorin paikka Kazanin yliopistossa. Kun Bodjanski kieltäytyi siirtymästä sinne, hänet erotettiin virastaan kokonaan. Vuoden päästä hän kuitenkin sai takaisin paikkansa Moskovassa.

## Lähteet

## Aiheesta muualla
Thomas Bodley

**Thomas Bodley** (1545−1613) oli englantilainen valtiomies ja oppinut. Hän laajensi tuntuvasti kuuluisaa Oxfordin yliopiston kirjastoa, joka hänen mukaansa sai nimen Bodleiana.

## Lähteet

## Aiheesta muualla
DeFord Bailey

**DeFord Bailey** (14. joulukuuta 1899 – 2. heinäkuuta 1982) oli yhdysvaltalainen country- ja bluesmuusikko. Hän oli ensimmäinen afroamerikkalainen esiintyjä Grand Ole Opry -musiikkiohjelmassa. Hänen tärkein instrumenttinsa oli huuliharppu, mutta hän osasi soittaa muitakin soittimia. Baileyn levyttämä ”Pan American Blues” vuodelta 1927 on maailman ensimmäinen blueslevy, jossa kuullaan huuliharppusoolo. Kappale kertoo samannimisestä junasta, tai tarkemmin sanottuna Bailey imitoi huuliharpulla junan ääniä. ”Pan American Blues” soitettiin useiden vuosien ajan lauantai-iltaisin Grand Ole Opryn avauskappaleena.

Bailey esiintyi kiertueilla aikansa kuuluisien tähtien kuten Roy Acuffin, Bill Monroen ja Uncle Dave Maconin kanssa. Yhdysvaltain etelävaltioissa voimassa olleiden Jim Crow -lakien vuoksi Baileyllä oli toistuvasti vaikeuksia löytää majoitusta ja jopa ruokaa kiertueiden aikana. Baileyn isovanhemmat olivat olleet nuoruudessaan orjia.

Bailey joutui lähtemään WSM-radiokanavalta vuonna 1941 esitysoikeuksia koskeneen kiistan vuoksi. Hän ei tämän jälkeen esiintynyt enää montaa kertaa julkisesti vaan hankki elantonsa muun muassa kengänkiillottajana ja majoittamalla ihmisiä kotonaan. Muutaman kerran hän kuitenkin palasi vielä Grand Ole Opryn lavalle vanhalla iällä.

Vuonna 2005 Bailey nimitettiin Country Music Hall of Fameen. Hänestä on tehty dokumenttiohjelma, joka esitettiin PBS-kanavalla vuonna 2019.

## Lähteet
Phillips Brooks

**Phillips Brooks** (13. joulukuuta 1835 Boston, Massachusetts, Yhdysvallat – 23. tammikuuta 1893 Boston, Massachusetts, Yhdysvallat) oli yhdysvaltalainen episkopaalisen kirkon pappi ja piispa sekä virsirunoilija.

Brooks valmistui Harvard Collegesta 1855, ja hänet vihittiin papiksi 1859. Hän toimi Bostonin Trinity Churchin pappina ja vuosina 1891–1892 Massachusettsin piispana. 

## O Little Town of Betlehem
Hänet tunnetaan erityisesti joululaulun "O Little Town of Betlehem" kirjoittajana. Hän kirjoitti laulun pyhäkoulua varten. Innoituksen virteen hän sai käynnistään Betlehemissä jouluna 1865. Virressä oli alkuaan viisi säkeistöä, ja siitä on olemassa säkeistömäärältään erimittaisia versioita.  Amerikassa tekstiin oli liitetty Brooksin seurakunnan urkuri Lewis H. Rednerin tekemä sävelmä. Kun se liitettiin 1906 *The English Hymna*l-kokoelmaan, sen toimittaja, säveltäjä Ralph Waughan Williams halusi siihen toisen sävelmän, joka pohjautuu englantilaiseen balladiperinteeseen. Sävelmä on vanha englantilainen kansanlaulu, joka tunnetaan nimellä "Forest Green".

Brooksin virrestä on eri kirjoissa useita erilaisia suomennoksia, ja niissä esiintyvät molemmat yllä mainitut sävelmät. Eri yhteyksissä se on julkaistu seuraavina suomennoksina:

*Ruotsin kirkon virsikirja
** 115 Oi herää, pikku Betlehem, et nukkua nyt saa (Suom. tuntem. Uud. suom. Anna-Maija Raittila 1995)
*Seurakunta laulaa:
** 136 Oi herää, pikku Betlehem, et nukkua nyt saa (Suom. Anna-Maija Raittila 1995)
* Cantemus:
** 68 Oi herää, pikku Betlehem, et nukkua nyt saa (Suom. Anna-Maija Raittila 1995
*Hengellinen laulukirja:
** 41 Nyt Beetlehemin seimehen On Jeesus syntynyt.
* Suuri joululaulukirja :
** Oi Beetlehem, sä pienoinen, min peittää tyyni yö (Suom. V. Arti)
*Laula, kaikki maa :
** 9 Beetlehem, pieni kaupunki, nyt yössä levähdä .(Uud. Irja Hiironniemi)
* Siionin Kannel:
** 28 Beetlehem, pieni kaupunki, nyt yössä levähdät.

## Lähteet
Calligra Suite

**Calligra Suite** on KDE-projektin kehittämä vapaan ja avoimen lähdekoodin toimisto-ohjelmistopaketti. Calligra on saatavilla FreeBSD:lle ja Linuxille, sekä ennakollisesti macOS:lle ja Windowsille.
Ohjelmaa on kehitetty myös Androidille.

Calligra tukee muun muassa avointa OpenDocument-tiedostomuotoa.

## Historia

Projekti syntyi kun suuri osa kehittäjistä siirtyi pois KOffice-projektista vuonna 2010. Kehittäjät lähtivät johtuen erimielisyydestä projektin hallinnasta ja aluksi Calligra oli forkki KOfficesta. Irtaantumisen seurauksena KDE-projekti ilmoitti Calligra Suiten olevan KOfficen seuraaja. KOffice ja Calligra olivat olemassa samaan aikaan vuosina 2010&ndash;2012 mutta KOfficen tuki loppui virallisesti vuonna 2014.

## Ohjelmat
Calligran sisältämät sovellukset:
* Words: tekstinkäsittely
* Sheets: taulukkolaskenta
* Stage: esitysgrafiikka

Apusovellukset:
* Karbon: vektorigrafiikka
* Plan: projektinsuunnittelu
* Flow: diagrammipiirros (jatkossa Karbonissa)

Muita sovelluksia, jotka ovat suosittuja myös erillään:
* Kexi: tietokantasuunnittelu
* Krita: piirto- ja kuvankäsittelyohjelma

Vanhentuneita (ylläpitämättömiä) sovelluksia ovat Author ja Braindump.

## Lähteet
Paratiisi (draamasarja)

**Paratiisi** on suomalais-espanjalainen rikosdraamasarja, jonka esittäminen alkoi Suomessa helmikuussa 2020. Sarjan päärooleissa ovat Riitta Havukainen, Fran Perea ja María Romero. *Paratiisin* on käsikirjoittanut Matti Laine ja ohjannut Marja Pyykkö.

Sarjan toinen tuotantokausi alkoi Yle Areenassa perjantaina 4. marraskuuta 2022 ja Yle TV1:llä sunnuntaina 6. marraskuuta 2022. Sarjan kolmas ja viimeinen kausi kuvattiin kesällä 2023 ja se julkaistiin Yle Areenassa sunnuntaina 1. syyskuuta 2024.

## Synopsis
Sarjan pääosassa on eläkeikää lähestyvä Oululainen rikostutkija Hilkka Mäntymäki (Riitta Havukainen), joka matkustaa Oulusta Espanjan Fuengirolaan kadonneen suomalaisperheen perässä ja päätyy tutkimaan suomalaisiin turisteihin ja paikkakunnalla vakituisesti asuviin suomalaisiin – etenkin naisiin – kohdistuneita henkirikoksia.

Ensimmäisen kauden keskiössä on huumekauppa ja siihen liittyvä rikollisuus, myöhemmin tapahtumien polttopisteenä on Hailuodossa 1990-luvulla pidetyn rippileirin vaikeaselkoinen seksivyyhti. Sivujuonena on Hilkan aviopuolison nopeasti etenevä muistisairaus ja Hilkan monisäikeinen, seksuaalisia ulottuvuuksia saava suhde hänen kanssaan työskentelevään espanjalaiseen poliisiin (Fran Perea).

Toisella kaudella keskiössä on pakolaisuus ja laiton elinkauppa. Hilkka Mäntymäki palaa Costa del Solille tutkimaan tuntemattoman suomalaismiehen murhaa, jonka kädessä on Oulun Kärpät -tatuointi, kun tutkimuksia Espanjassa johtava Luisa Salinas lähettää Hilkalle avunpyynnön. Andrés Villanuevan Suomen vierailu saa uuden käänteen, kun hän ryhtyy avustamaan Hilkkaa ja Kimiä (Asko Vaarala) raadollisen kansainvälisen rikollisorganisaation tutkimuksissa.

Kolmannella kaudella nuori espanjalais-suomalainen pariskunta löydetään ammuttuina Oulusta. Tapettu nainen on Kanariansaarilla vaikuttavan poliitikon tytär ja kuolema kaukana pohjoisessa nousee myös Espanjan uutisotsikoihin. Hilkka Mäntymäki aloittaa tutkinnan uuden rikospoliisin Jami Kalliolan (Juho Kuusamo) kanssa. Rikostutkinnan avuksi Hilkka saa tutut espanjalaiset kollegansa Andrés Villanuevan sekä Luisa Salinasin.

## Julkaisut
*Paratiisi* alkoi Suomessa 7. helmikuuta 2020, kun sen kaikki jaksot julkaistiin Yle Areenaan. Televisiossa sarja alkoi 9. helmikuuta 2020 Yle TV1 -kanavalla. Espanjassa sarja sai ensi-iltansa loppuvuodesta 2020 Orange TV:llä, joka on yksi maan suosituimmista suoratoistopalveluista. *Paratiisissa* puhutaan suomea, espanjaa sekä englantia, joten Espanjassa muun kieliset osuudet on dubattu espanjaksi. Sarjan espanjankielinen nimi on *Kosta*.

Sarjan toista kautta alettiin esittämään marraskuussa 2022.

Sarjan kolmatta ja samalla viimeistä kautta alettiin esittämään syyskuussa 2024.

## Jaksot
### 1. kausi

1 Keskikatsojamäärä ensiesityspäivänä

### 2. kausi

### 3. kausi

Ensiesitys Yle Areena -palvelussa.

## Rooleissa
### Pääosissa

### Sivuosissa
Niklas Järvenpää Sivurooli

## Lähteet

## Aiheesta muualla
* Sarja Yle Areenassa
SSD (täsmennyssivu)

**SSD** voi tarkoittaa seuraavia:
* SSD, *Solid-state drive*, tietokoneen massamuisti
* SSD, yhdysvaltalainen metalli- ja punk-yhtye 
* Etelä-Sudanin maatunnus
* Siroin kielen ISO-tunnus
Karl Heinrich von Bogatzky

**Karl Heinrich von Bogatzky** (1690 Jankowe, Sleesia – 1774) oli saksalainen hartauskirjailija ja virsirunoilija. Hän oli unkarilaista sukujuurta. Nuoruudessaan hän ihastui pietismiin ja opiskeli varsinkin Francken ja Freylinghausenin vaikutuksen alaisena teologiaa. Vaikka hän ei huonon terveytensä vuoksi voinut antautua papinvirkaan, hän vaikutti paljon yksityisenä sielunpaimenena ja myös kirjailijatoimellaan. Hänen luetuin kirjansa on ollut *Güldene Schatzkästlein der Kinder Gottes* (1718), josta on otettu kymmeniä painoksia.

Bogatzkyn virsi ”Wach’ auf, du Geist der ersten Zeugen” on Suomen evankelis-luterilaisen kirkon virsikirjassa virsi 168 nimellä ”Suo, Herra, sama henki meille”, suomentanut Elias Lönnrot.

## Suomennetut teokset
* *Se kallis tavara syntein anteeksi saaminen: kuin myös sen vahvistus Herran Pyhän Ehtoollisen kautta*, ruotsista suom. Fredrik Ahlqvist. Helsinki: Joh. Blom 1852.
* *Hengelliset rauhanrikkojat*, neljännestä ruotsal. pain. suom. Albin Järvinen, Helsinki: G. W. Edlund 1890.
* *Kallis aarre* (*Der theure Schatz der Vergebung der Sünden*), suom. K. M. Olander, WSOY 1898, 3. p. 1946
* *Kulta-aarteita vuoden joka päivälle* (*Güldene Schatzkästlein der Kinder Gottes*), suomentanut Otto Kolehmainen, Helsinki: Suomen lähetysseura 1926, 4. p. 1965.

## Lähteet
Lakeside Airpark Finland

**Lakeside Airpark Finland** oli Mänttä-Vilppulaan suunniteltu hanke, jossa oli tavoitteena rakentaa asuin- ja yritysalue Sassin lentokentän ympärille. Rakentamisen suunniteltiin alkavan vuoden 2020 kesällä. Hankkeen päärahoittajana piti olla italialainen Osanna Group Srl 100 miljoonalla eurolla. Hanke kariutui syyskuussa 2021 Osanna Groupin vetäydyttyä hankkeesta oikeuteen tehtyjen valitusten, koronaviruspandemian ja julkisen paineen takia. Mänttä-Vilppulan kaupunki jatkaa alueen kehittämistä muilla tavoin. 

Rahoittajan Osanna Groupin taustoista oli ristiriitaista tietoa. Osanna Group ei kertonut hankkeen rahoitukseen käytettävien varojen alkuperää. Mänttä-Vilppulan kaupunki oli varautunut siirtämään sulkutilille 10 miljoonan euron takauksen, minkä johdosta hankkeesta valitettiin Hämeenlinnan hallinto-oikeuteen. Kaupunginjohtaja Markku Auvisen mukaan mahdolliset riskit olivat rahoittajalla, ei kaupungilla. Kaupungin osuus oli hänen mielestään kunnallistekniikan rakentamisessa. Hämeenlinnan hallinto-oikeus totesi marraskuussa 2021 Mänttä-Vilppulan valtuuston päätöksen osallistua hankkeeseen olleen laiton.

## Lähteet

## Aiheesta muualla
* Lakeside Airpark Finland-sivut
Kääpiöhutia

**Kääpiöhutia** (*Mesocapromys nanus*) on hutioiden (Capromyidae) heimoon ja hutioiden (Capromyinae) alaheimoon kuuluva äärimmäisen uhanalainen jyrsijälaji.

Kääpiöhutian ruumiinpituus on vain vajaat 20 senttimetriä ja hännän pituus noin 17 senttimetriä. Se on täten heimonsa pienikokoisin laji. Kääpiöhutialla on pitkä turkki, jonka karva on karkeaa ja aluskarva pehmeää. Sen selän ja käpälien väritys on tumma, vaikkakin varpaat ja jalkapohjat ovat valkeat. Myös kuonon ja korvien etupuolella karvoissa on valkoinen kärki. Häntä on yläpuolelta musta ja alapuolelta keltaisenruskea lukuun ottamatta mustaa hännäntyveä. Hännän karvoitus on lyhyttä ja ohenee kärkeä kohden.

Kääpiöhutia kuvattiin tieteelle vuonna 1917 Kuubasta Matanzasin alueen luolasta löydettyjen leukaluiden perusteella. Ainuttakaan elävää yksilöä ei ollut tuolloin nähty, joten lajia pidettiin hävinneenä. Myöhemmin samana vuonna, Zapatan soilla havaittiin ja pyydystettiin useita kääpiöhutioita. Vuonna 1937 kääpiöhutioita havaittiin taas luonnossa, ja yksi pari kuljetettiin Berliinin eläintarhaan. Naaras sai yhden poikasen, joka kuitenkin kuoli kahden viikon iässä. Kääpiöhutia on tämän jälkeen havaittu vielä vuonna 1951, ja vuonna 1978 löydettiin mahdollisesti kääpiöhutialle kuuluva pesä. Laji on mahdollisesti kuollut sukupuuttoon, mutta jos niitä on vielä jäljellä, populaation koko on todennäköisesti alle 50 yksilön luokkaa.

## Lähteet
IPhone X

**iPhone X** on Apple 12. syyskuuta 2017 julkistama ja 3. maaliskuuta julkaisema älypuhelin, jonka se julkaisi samaan aikaan iPhone 8:n kanssa. Puhelin oli aiempiin iPhone-puhelimiin verrattuna täysin erilainen ja sen tärkeimpiin uusiin ominaisuuksiin kuuluu muun muuassa Face ID -kasvojentunnistus ja IP67-luokitus. Puhelimen mukana poistui aikaisemmista iPhone-malleista tuttu ”kotinäppäin”.

iPhone X:n operaattorien ennakkovarauserät loppuunmyytiin minuuteissa, ja sen hinta oli julkaisun aikoihin vähintään 1&nbsp;180 euroa. Puhelin on saanut osakseen paljon ongelmia, kuten valitukset liittyn näytön hyytymiseen pienessä lämpötilassa ja pienimuotoisista räjähdyksistä.

## Ominaisuudet

### Rakenne ja mitat
iPhone X:n päämateriaali vaihtui aiempiin iPhoneihin verrattuna alumiinista lasiin ja sama muutos tapahtui iPhone 8 -malleihin. Puhelimen runko on ruostumatonta terästä, ja sen IP-luokitus on IP67, joten se on veden- ja pölynkestävä. Luokituksen mukaan laite voidaan upottaa 30 minuutiksi metrin syvyyteen. Puhelin ei kuitenkaan ole täysin vedenkestävä ja tarvitseekin esimerkiksi vedenalaista kuvausta varten suojatun kotelon. iPhone X:n mitat ovat 143,6&nbsp;×&nbsp;70,9&nbsp;×&nbsp;7,7 millimetriä ja paino 174 grammaa.

### Kamera
iPhone X:ssä on kaksi 12 megapikselin takakameraa; laajakulma ja tele. Laajakulmakameran aukko on f/1,8 ja telekameran f/2,4. Molemmilla kameroilla voidaan kuvata 4K-videota 60 ruudunpäivitysnopeudella. Kameran suurin päivitys oli uusi anturi, joka suunniteltiin paremmaksi erityisesti iPhone X:ää varten. Macpaw-sivusto kehui kameraa, mutta mainitsi myös sen samankaltaiset kuvat verrattuna toisiin iPhoneihin. 

### Näyttö
iPhone X:n näytön tyyppi on Super Retina AMOLED ja sen koko on 5,8 tuumaa. Näytön resoluutio on 1&nbsp;125&nbsp;×&nbsp;2&nbsp;436 pikseliä. Näytön maksimikirkkaus on 625 nittiä ja se peittää lähes kokonaan näytön etuosan. Näytön yläreunassa on kuitenkin musta lovi, joka erottuu erityisesti vaaleaa taustasa vasten. Techradar kehui arvioinnissaan näyttöä ja erityisesti sen katselukulmien avaruutta.

### Akku
iPhone X:n akun kapasiteetti on 2&nbsp;716 milliampeerituntia. Puhelin tukee langatonta Qi-latausta. Tomsguide-sivuston akun testauksessa iPhone X kesti 10 tuntia ja 49 minuuttia ja tulos arvioitiin erittäin hyväksi muttei täydelliseksi.

### Face ID
Face ID on yksi puhelimen näkyvimmistä uudistuksista ja se korvasi aiemmin käytetyn ”kotinäppäimen”. Face ID toimii muun muuassa vaihtoehtoisena tapana avata puhelimen lukitus. Mahdollisuutena sille, että toinen ihminen voisi avata puhelimen, annettiin yksi miljoonasta. 

## Ongelmat ja kritiikki
iPhone X joutui monenlaisten ongelmien kohteeksi hetki julkaisun jälkeen. Sen näytön väitettiin hyytyvän kylmässä ja kaiuttimien kerrottiin säreilevän ja vääristävän ääntä. Puhelin on saanut kritiikkiä myös sen kalliista hinnasta, joka ei antaisi tarpeeksi uudistuksia muihin malleihin. Suomalainen tietotekniikkasivusto Io-tech kritisoi hieman puhelimen rakenteellisia ominaisuuksia.

## Lähteet
Siddheshwari Devi

**Siddheshwari Devi** (; 1908 Benares – 1977) oli intialainen laulaja.

Devi menetti äitinsä parivuotiaana ja sai myöhemmän kasvatuksen sekä johdatuksen musiikkiin tädiltään, Rajeshwari Deviltä. Hän pääsi Siyaji Maharajin oppilaaksi, mutta suurimman osan musiikinopetuksestaan hän sai Bade Ramdasilta. Hänen muita opettajiaan olivat Rajab Ali Khan ja Inayat Khan. Devi tulkitsi khyalia, mutta myös muita musiikin muotoja, kuten thumri-laulutyyliä, jota pääsi myöhemmällä urallaan opettamaankin Shriram Bharatiya Kala Kendraan. Hän esiintyi aluksi Intian kaupungeissa ja niiden hoveissa, mutta eteni kansainväliselle uralle, joka vei hänet Lontooseen, Roomaan, Kabuliin ja Nepaliin. Hänen saamiensa palkintojen joukossa olivat Sangeet Natak Akademin palkinto (1966), Padma Shri (1966) ja kirjallisuuden kunniatohtorin arvo Kolkatan Rabindra Bharati -yliopistosta (1973).
 
Devin johdolla opiskelivat muiden muassa hänen tyttärensä Savita Devi sekä Rita Ganguly.

Mani Kaul ohjasi vuonna 1989 hindiksi Deviä käsittelevän elokuvan *[[Siddheshwari]]*.

## Lähteet
Josh Dallas

**Joshua Paul "Josh" Dallas** (s. 18. joulukuuta 1978 Louisville, Kentucky, Yhdysvallat) on yhdysvaltalainen näyttelijä. Hänet tunnetaan parhaiten Prinssi Uljaan roolista televisiosarjassa ''Olipa Kerran''.

## Yksityiselämä
Dallas on seurustellut ''Olipa Kerran'' -sarjan vastanäyttelijänsä Ginnifer Goodwinin kanssa vuodesta 2011. He menivät naimisiin huhtikuussa 2014 ja heidän ensimmäinen lapsensa syntyi toukokuussa. Kesäkuussa 2016 he saivat toisen lapsen.

## Aiheesta muualla

*
Josef Beránek

**Josef Beránek** (s. 25. lokakuuta 1969 Litvínov) on tšekkiläinen uransa lopettanut jääkiekkoilija, pelipaikaltaan keskushyökkääjä. Hän pelasi urallaan 531 NHL-runkosarjaottelua Edmonton Oilersissa, Philadelphia Flyersissa, Vancouver Canucksissa ja Pittsburgh Penguinsissa.

NHL-uransa jälkeen Beránek toimi HC Slavia Prahan kapteenina 8 kauden ajan kunnes hän lopetti uransa vuonna 2010. Beránek teki NHL-urallaan yhteensä 118 maalia, 144 syöttöpistettä ja 262 tehopistettä ja keräsi 398 rangaistusminuuttia.

## Lähteet

## Aiheesta muualla
* 
*
Kari Tapiola

**Kari Tapani Tapiola** (s. 21. maaliskuuta 1946 Helsinki) on suomalainen Kansainvälisen työjärjestön ILO:n eläkkeellä oleva toimitusjohtaja.

## Työura
Tapiola aloitti uransa toimittajana Helsingin Sanomien ulkomaanosastolla vuonna 1966. Hän liittyi sosialidemokraatteihin ja vuonna 1972 hän oli ulkoministeri Kalevi Sorsan poliittisena sihteerinä Paasion II hallituksessa. Tämän jälkeen Tapiola oli SAK:n kansainvälisten asioiden sihteerinä 1972–1976, YK:n monikansallisten yritysten keskuksen (*United Nations Centre on Transnational Corporations (UNCTC)*) toimitusjohtajan erityisavustajana 1976–1978 ja OECD:n palkansaajien neuvoa-antavan komitean TUAC:in (*Trade Union Advisory Committee*) pääsihteerinä Pariisissa 1978–1985. Hän oli Suomessa SAK:n tiedotusjohtajana 1985–1988 ja kansainvälisten asioiden johtajana 1988–1996. Tapiola toimi Kansainvälisen työjärjestön ILO:n varapääjohtajana ja toimitusjohtajana Genevessä Sveitsissä 1996–2010. Vuodesta 2010 alkaen hän on toiminut ILO:n pääjohtajan erityisneuvonantajana.

Tapiola on urallaan ollut tekemisissä kansainvälisten työstandardien, työntekijöiden perusoikeuksien, monikansallisten yritysten, globalisaation sosiaalisten ja työllisyysvaikutusten, teknologisen muutoksen ja työsuhteiden sekä siirtymävaiheessa olevien maiden sosiaalisten ja työelämän kysymysten kanssa. 
## Yksityiselämä
Kari Tapiolan ensimmäinen puoliso vuosina 1969–1979 oli toimittaja ja poliitikko Ulpu Iivari. Heillä on vuonna 1970 syntynyt poika. Tapiolan toinen puoliso vuodesta 1979 on Else-Marie Bregard.
__NOTOC__

## Teoksia
* *SEV ja integraatio Itä-Euroopassa*. Ulkopoliittisen instituutin eripainoksia 7. Kielo, Helsinki 1970
* *Maailma 1945-71* ; kirj. Dan Gordin, Olavi Laine, Kari Tapiola. Otava 1972

## Toimitustöitä
* *Yhteiseen Eurooppaan*. Huutomerkki-sarja. Tammi 1970

## Käännöksiä
* *Prahan vuodenajat : Tšekkoslovakian tapahtumat 21.8.1968-21.8.1969* ; teokseen sisältyvät dokumentit suom. Reijo Nikkilä ja Kari Tapiola. Huutomerkki-sarja. Tammi 1969
* Reijo Lindroos : *Disarmament and employment : a study on the employment aspects of military spending and on the possibilities to convert arms production to civilian production*. Central Organization of Finnish Trade Unions, SAK, Helsinki 1980

## Lähteet